Katsoin Paula Lehtomäkeä silmiin.

Ulkomaankauppaministeri oli nimittänyt korkeaan virkaan EU-puheenjohtajuussihteeristön päälliköksi naisen, jota rikospoliisi tutki epäiltynä velallisen epärehellisyydestä.

Päällikön oman, kongresseja järjestelleen yhtiön asiat olivat sekaisin. Lehtomäki nimitti hänet, vaikka rikostutkinta oli tiedossa.

Oli marraskuu 2004, haastattelua tehtiin MTV:n Kymmenen Uutisiin. Ihmettelin, miten tällaisella taustalla voi päästä huipputehtävään. Ministeri vastasi kirkkain silmin.

”Emme yrityskonkurssia pitäisi sellaisena asiana, joka loppuelämän tekee ihmiselle mahdottomaksi rakentaa toisenlaista uraa.”

Päällikkö sai jatkaa valtionhallinnossa eri tehtävissä ja sotkea Suomessa järjestetyn Euroopan ja Aasian maiden huippukokouksen järjestelyt.

Hänet pidätettiin virantoimituksesta vasta paljon myöhemmin. Lopulta tulivat tuomiot: kirjanpitorikos ja törkeä velallisen petos.

Luottamus on koko yhteiskunnan perusta, mutta jotkut käyttävät sitä väärin.

Erilaiset vedätykset hiipivät sisään hyvää tarkoittavan asian valekaavussa. Järjestelmän tulisi olla valpas, mutta turhan usein se on heikoimmillaan.

Ei välitetä edes rikoksista, kun uskotaan sokeasti yrittäjyyden tukemiseen.

Ei kyseenalaisteta hyväntekijäksi tekeytyvän väkivaltaista taustaa, kun mies kertoo salakuljettavansa leluja Syyrian sota-alueelle.

Tai Vantaan kaupungin tavoin halutaan kuntaan upea golfkenttä, jolloin uskotaan innokkaan tuntuisia liikemiehiä. Ei selvitetä etukäteen, millaisen määrän maamassoja luonnonsuojelualueen viereen saa läjittää. Kun maa sortuu ylisuuren kuorman alla ja pilaa ympäristöä, on jo liian myöhäistä.

Tuore esimerkki julkisen sektorin hyväuskoisuudesta on venäläisten maahanmuuttajien kotouttamisen ympärillä pyörivä yhdistystoiminta.

Miljoonia euroja verovaroja ja peliautomaattirahoja on annettu parin venäläispariskunnan yhdistyksille, vaikka työllistämishankkeesta ei löytynyt työllistettäviä ja kirjanpidon sijaan esiteltiin sekavia tositejäljennöksiä.

Raha-automaattiyhdistys huomasi jo vuosia sitten, että yhdessä yhdistyksistä on vain muutama jäsen, hallitus koostuu työntekijöistä, mies ja vaimo junailevat lainoja keskenään yhdistyksen nimiin eikä käteiskassasta pidetä kirjaa.

Ongelmiin puututtiin hitaasti. Rahojen takaisinperintä on ollut laiskaa tai olematonta.

Peliautomaattirahat on kerätty sijoittelemalla pelikoneita erityisesti pienituloisten lähiöihin.

Julkisen rahan jakajilla ja valvojilla on syytä hävetä.

Seuraavaa rahoituspäätöstä tehdessä voisi puntaroida, ostaisiko puuhamiehiltä käytetyn auton.